
VG-62 Taitoluistelujaosto on osa monilajiseuraa. Jaosto noudattaa toiminnassaan emoseura VG-62 yhdistyssääntöjä, -ohjeita ja strategiaa. Toimintalinja ohjaa jaoston toimintaperiaatteita.
1. Jaostomme visio
· Tarjoamme jokaiselle luistelusta kiinnostuneelle henkilölle mahdollisuuden harrastaa luistelua ja kehittyä oman taitotason mukaan.
· Valmennuksemme on ammattitaitoista.
· Sisäinen- ja ulkoinen tiedotuksemme on selkeää ja toimivaa.
2. Eettiset linjaukset
Tarjoamme luistelijalle monipuolisen harrastamisen ja liikkumisen iloa, mallin terveellisistä elämäntavoista sekä turvallisen ja kannustavan kasvuympäristön. 
 Jokainen luistelijamme on yksilö, jota arvostetaan. Valmentajien ja ohjaajien ammattitaitoa pyritään ylläpitämään koulutuksilla. Jokainen toiminnassamme mukana oleva henkilö on meille tärkeä. Toimintamme on tasavertaista. 
Seurassamme ei suvaita kiusaamista missään muodossa. Noudatamme toiminnassamme Suomen Taitoluisteluliitin eettisiä sääntöjä https://www.taitoluisteluliitto.fi/liitto/toimintasaannot/eettinen-saannosto/. 
3. Toiminnan tavoitteet
Seurassamme voi harrastaa taitoluistelua harrastaja- ja kilpatasolla luistelijan omien tavoitteiden mukaisesti. 
Seuran tavoitteena on tehdä laadukasta urheilutoimintatyötä Naantalissa ja tarjota kokonaisvaltaista ja laadukasta valmennusta kaikenikäisille luistelijoillemme. Toiminnassa korostuu luistelijoiden ja perheiden yhteisöllisyys, jonka tavoitteena on luistelijoiden hyvinvoinnin edistäminen. Pääpaino on lapsi- ja nuorisotyössä.
3.1 Kasvatukselliset tavoitteet
Pyrimme kasvattamaan urheilijoita, jotka huomioivat ja kannustavat toisiaan, noudattavat hyviä käytöstapoja ja ottavat itse vastuun omasta käytöksestään, toiminnastaan ja varusteistaan. Ryhmät luovat yhteiset pelisäännöt, joita noudatetaan.
Tuemme nuorta ja lasta hänen omassa kasvuprosessissaan sekä itsetunnon ja itseluottamuksen rakentamisessa. Tavoitteena on edistää terveellisiä elämäntapoja tietoa lisäämällä ja esimerkkiä näyttämällä.


3.2 Urheilulliset tavoitteet
Yksinluistelussa seuralla on kilpailijoita SM-, kansallisella ja aluetasolla. Harrasteryhmille tarjotaan mahdollisuus harrastaa, osallistua tapahtumiin ja kilpailla. Tulevaisuuden tavoitteena ylläpitää saavutettu taso.
4. Taitoluistelujaoston toiminta
Lajiliittona toimii Suomen Taitoluisteluliitto ja alueellisena yhteistyöelimenä Lounais-Suomen Taitoluistelu ry LoSuTa. Jaoston toiminta sisältää tällä hetkellä yksinluistelun sekä luistelukoulun ja harrasteryhmät. 
Jääaikaa Naantalin kaupungilta jaetaan VG-62 ry:n kautta taitoluistelujaostolle. Jäänjako periaatteena toimii eri jäälajien harrastajamäärät, jonka pohjalta jää jaetaan. Lisäksi jaosto yrittää ostaa jääaikaa muilta halliyhtiöiltä tai lähialueen halleista, mikäli vapaata jäätä on tarjolla. 
4.1 Luistelukoulu ja aikuisten tunnit
Luistelukoulussa opitaan luistelun perustaitoja koulutettujen valmentajien ja ohjaajien johdolla. Luistelukoulun kausi alkaa syyskuussa ja kestää huhtikuun alkuun. Harjoitukset ovat luistelijan huoltajien valinnan mukaan kerran tai kaksi viikossa. Luistelukouluun voi ilmoittautua seuramme nettisivuilla tai suoraan luistelukoulun harjoituksissa koko kauden ajan.  
Luistelukoulun valmentajat jakavat lapset ryhmiin taitotason perusteella. Luistelija saa luistelukoulupassin, johon hän kerää tarroja harjoituksissa käydessään. Passi kulkee luistelijan mukana ja siitä löytyy luistelijan ryhmän ja valmentajan nimi. 
Kauden aikana pidetään teemapäiviä, joista ilmoitamme sähköpostilla ja nettisivuillamme. Luistelukoululaiset pyrkivät esiintymään kauden aikana joululuistelussa ja kevätnäytöksessä.  
Valmentajat voivat ehdottaa luistelijalle siirtymistä yksinluistelun Timantit-ryhmään.
Aikuisille pyritään pitämään kauden aikana aina vapaan jään salliessa pop-up tunteja sekä perustamaan alumniryhmä.
4.2 Yksinluistelu
Yksinluistelussa luistelijat harjoittelevat iän, taitotason ja motivaation perusteella kilpa-, kehitys- ja harrasteryhmissä. Yksinluistelijoiden kausi kestää elokuun alusta toukokuun loppuun.
4.2.1 Ryhmien muodostaminen
Valmennus muodostaa uuden kauden harjoitusryhmät päättyneen kauden kehityskeskustelun perusteella. Harraste- ja kehitysryhmillä ryhmien muodostaminen tapahtuu vanhempien kuulemisen jälkeen yhteistyössä valmennuksen kanssa. Kauden aikana voidaan tehdä ryhmäsiirtoja valmennuksen ehdotuksesta. Nämä siirrot käydään aina läpi yhdessä valmennuksen ja perheen kanssa. 
Kilpailevat ryhmät ovat ISU-, K1-, K2- ja K3-ryhmät, jotka kilpailevat, joko liiton- tai LoSuTan järjestämissä kilpailuissa tai kutsukilpailuissa mihin seura saa kutsun. 
4.2.2 Kilpaileminen
Kaikkia luistelijoita kannustetaan kilpailemaan. Jokaisella seuran yksinluistelijalla tulee olla voimassa oleva vakuutus ja Taitoluisteluliiton lisenssi, vaikka ei kilpailisi. Kilpailevalla luistelijalla tulee olla liiton kilpailulupa tai liiton kilpailulisenssi. Ohjeet löytyvät liiton sivuilta www.stll.fi. 
Luistelijan kilpailuihin osallistumisesta päättää valmennus tai erikoistapauksissa YL-tiimi. Kutsukilpailuihin tarvitaan vähintään 5 luistelijaa, jotta kilpailuun voidaan ylipäätään osallistua. Tämä ei kuitenkaan koske Turun seudulla järjestettäviä kilpailuja ja rajoitus ei koske myöskään liiton alaisia valinta- ja loppukilpailuja. Vähimmäismäärästä voidaan poiketa erityisen painavien syiden takia.  Osallistumista varten on esitettävä YL-tiimille matkasuunnitelma sekä arvioidut kilpailukustannukset. Näistä kilpailuista syntyneistä kuluista vastaavat kokonaisuudessaan osallistuvat luistelijat. Tämä pätee myös esim. ulkomaille suuntautuviin kilpailumatkoihin eli matkalle osallistuvat vastaavat kuluista.
ISU-, K1-, K2- ja K3 -ryhmien luistelijoilta edellytetään sitoutumista kilpailemiseen. Luistelijan on mahdollista vaihtaa kilpasarjaa ylös- tai alaspäin kerran kauden aikana, jos valmennus katsoo sen aiheelliseksi. 
Kauden alussa pyritään järjestämään katselmus, jossa kilpaluistelijat esittävät oman ohjelmansa. 
Kilpailusarjat ikärajoineen ja taitovaatimuksineen määräytyvät vuosittain Suomen Taitoluisteluliiton (STLL) ja Lounais-Suomen Taitoluistelun (LoSuTa) sääntöjen mukaisesti. Taitoluisteluliitto on linjannut, että alle 7-vuotiaat eivät vielä kilpaile.
Aluecup- ja kutsukilpailuihin osallistuvat luistelijat, joilla on oma ohjelma. Kilpailuilmoittautumisissa noudatetaan tasapuolisuutta ja kiertävää ilmoittautumisjärjestystä, jos jossain sarjassa on paljon luistelijoita. Kaikki eivät aina mahdu mukaan kilpailuun. Järjestävä seura päättää, montako luistelijaa mahtuu mukaan. Kun kilpailuvahvistus, luistelujärjestys ja aikataulu tulevat järjestävältä seuralta, se lähetetään ilmoittautuneille luistelijoille sähköpostitse. Viime kädessä valmennus päättää luistelijan osallistumisesta kilpailuun. 
Kilpailuun osallistuminen voidaan evätä, jos valmennuksen mielestä luistelija ei ole valmis kilpailemaan (esim. ohjelma ei ole esityskunnossa). Tällöin luistelija saa paikan toiseen kilpailuun kiertävässä ilmoittautumisessa.

Kilpailumaksut kaudelle 2026-2027 ovat:
	Arviointijärjestelmä
	Liiton määrittelemä yläraja osallistumismaksulle
	Kilpailumaksu

	ISU, 2 ohjelmaa
	66 €
	70 €

	ISU, 1 ohjelma
	50 €
	45 €

	Laajennettu tähtiarvionti
	28 €
	30 €

	Suppea tähtiarviointi
	17 €
	25 €



5. Säännöt
Säännöt ja ohjeet on laadittu kaikkien luistelijoiden ja perheiden hyvinvoinnin edistämiseksi ja turvallisuuden takaamiseksi.
5.1 Säännöt luistelijalle
1. Alku- ja loppuverryttely tulee suorittaa valmentajan ohjeiden mukaisesti. Mikäli luistelija ei ole suorittanut alkuverryttelyä ennen jäätä, suorittaa luistelija alkuverryttelyn jäällä valmentajan ohjeiden mukaisesti. 
2. Aktiivikaudella / pimeään aikaan alku- ja loppuverryttelyissä sekä harjoittelupaikkojen välejä siirryttäessä luistelijan tulee käyttää heijastinliiviä. 
3. Jäälle mennään vasta kun jääkoneluukun portit on suljettu, jäävuoro on alkanut ja valmennus on paikalla ja antanut luvan jäälle siirtymisen. 
4. Luistelijan on ilmoitettava valmentajalle poistuessaan jäältä (tai oheisista) kesken harjoituksen (vaikka hän menisi vain vaihtoaitioon luistimia sitomaan). Jos luistelija loukkaa itseään jäällä, tulee siitä ilmoittaa valmentajalle.  
5. Luistelijan tulee kuunnella ja antaa muillekin kuuntelurauha sekä noudattaa valmentajien tai seuran toimihenkilöiden ohjeita harjoituksissa, kilpailuissa, leireillä sekä seuran yhteisissä tapahtumissa.   
6. Harjoituksissa käytetään turvallisia varusteita. Jäällä ei käytetä huppareita, säärystimiä eikä leveälahkeisia housuja eikä muitakaan varusteita, jotka voivat aiheuttaa vaaraa, hiukset on pidettävä kiinni harjoituksissa. Suojavarusteiden (esim. kypärät ja pannat) käyttäminen on vapaaehtoista erikseen mainittuja poikkeuksia lukuun ottamatta. 
7. Valmentajalla on oikeus siirtää luistelija pois harjoituksista vaihtoaitioon tai salin reunalle, mikäli luistelija ei noudata sääntöjä, eikä luistelija suostu korjaamaan tilannetta pyynnöstä huolimatta. Valmentaja ilmoittaa luistelijan harjoituksista poistamisesta aina luistelijan huoltajalle sähköpostilla, viestillä tai puhelimitse.  
8. Luistelijan tulee huolehtia omista varusteista sekä etenkin seuran yhteisistä välineistä. Luistelija on korvausvelvollinen tahallisesti aiheuttamastaan vahingosta. 
9. Luistelijat sekä luistelijoiden huoltajat pitävät huolta luistelijan harjoittelu- ja kilpailukunnosta huolehtimalla terveydestä sekä terveellisistä elämäntavoista. Harjoituksiin tullaan harjoittelukunnossa. Sairaana ei saa harjoitella! Tästä vastuu on alaikäisen lapsen huoltajalla. Sairaana harjoittelun seuraukset eivät ole seuran tai valmentajan vastuulla.  
10. Poissaoloista on ilmoitettava valmennukselle heti, kun poissaolo on tiedossa, jotta vaihtelevat harrastajamäärät voidaan ottaa huomioon harjoitusaikataulujen laadinnassa ja työvuorosuunnittelussa. 
11. Luistelija edustaa seuraa ja joukkuetta käytöstavoilla, erityisesti kilpailumatkoilla, leireillä ja harjoituksissa sekä joukkueen ja seuran asusteita käytettäessä. Luistelijoiden tulee tiedostaa edustusasemansa.  
12. Kiusaamista ei sallita missään muodossa, ei joukkueen, seuran tai lajin sisällä. Sääntöjen noudattamista valvovat kaikki. Rikkomuksesta ilmoitetaan valmennukselle, joka ryhtyy jaoston määrittelemiin toimiin (kohta 5.4. Menettely ongelmatilanteissa ja sääntörikkomuksissa).  
13. Luistelija sitoutuu päihteettömyyteen kaikissa jaoston toimintaan liittyvissä tapahtumissa (harjoitukset, kilpailut, leirit, edellä mainittuihin liittyvät matkat, muut tapahtumat). 
14. Luistelijoilta edellytetään urheilullista ja rehellistä asennetta harjoitteluun, kilpailemiseen, harjoitustovereihin, huoltojoukkoihin, valmentajiin, kilpakumppaneihin ja tuomareihin. Muiden suoritusten ja tuomareiden arvostelu on kielletty liiton säännöissä ja voi johtaa luistelijan diskaamiseen.
5.2 Säännöt huoltajalle
1. Huoltajalta edellytetään esimerkillistä toimintaa. Tuomareita, toimihenkilöitä, valmentajia ja luistelusuorituksia ei arvostella. Tasapuolinen kannustaminen kuuluu taitoluisteluun. 
2. Vanhemmat käyttäytyvät asiallisesti kaikkia toiminnassa mukana olevia henkilöitä kohtaan. 
3. Vanhemmat puuttuvat ongelmatilanteeseen sellaisen havaitessaan 
4. Vanhempien ja kotiväen tehtävänä on kannustaa lasta harrastuksen parissa, myös epäonnistumisen hetkellä. 
5. Vanhempien tulee antaa valmentajille työrauha. Mikäli vanhemmat haluavat keskustella luistelijan harjoitteluun liittyvistä asioista valmentajan kanssa, tähän tulee sopia erikseen aika. Palautetta valmennuksesta ei anneta valmentajalle välittömästi harjoituksen jälkeen.


5.3 Säännöt valmentajille
1. Esimerkkinä toimimista. Iloista, ystävällistä ja urheiluhenkistä asennetta. 
2. Luistelijoiden, perheiden ja kollegoiden tasapuolista, reilua ja oikeudenmukaista kohtelua 
3. Luistelijoiden kannustamista urheilulliseen elämäntapaan. Valmentajan tehtävänä on innostaa, motivoida ja kannustaa luistelijoita harrastuksessaan ja tukea terveen itsetunnon kehittymistä 
4. Päihteiden käyttö on valmennustehtävissä ja jäähallin alueella sekä muutenkin luisteluun liittyvissä tapahtumissa kielletty 
5. Sitoutumista seuran ja jaoston toimintalinjan, ohjeiden ja sääntöjen noudattamiseen
5.4 Pelisäännöt
Seurassamme tehdään kaikille luisteluryhmille sekä heidän vanhemmilleen pelisäännöt. Ryhmät tekevät omat pelisääntönsä, joihin sisältyy myös seuran säännöt. Vanhempien pelisäännöt sovitaan erikseen vanhempainillassa, yhteisesti vanhempien kanssa. Pelisäännöt tehdään joka vuosi, sekä luistelijoiden että vanhempien kanssa, 31.10 mennessä. Puheenjohtaja valvoo, että kaikki säännöt tulevat tehdyiksi.
5.5 Sääntöihin ja ohjeisiin sitoutuminen
Sitoutumislomakkeen allekirjoittaessaan luistelija ja tämän huoltaja sitoutuvat kohdissa 5.1–5.4 kerrottuihin sääntöihin ja ohjeisiin ja hyväksyy kohdassa 5.6 kerrotun menettelyn ongelmatilanteiden ja sääntörikkomusten osalta. Lisäksi lomakkeessa sitoudutaan kyseisen kauden maksuvelvoitteisiin. Sitoutumisesta lisää kohdassa 6.
5.6 Menettely ongelmatilanteissa ja sääntörikkomuksissa
Valmennusta koskevissa ongelmissa huoltajat/luistelijat voivat olla yhteydessä suoraan valmentajiin tai jaoston puheenjohtajaan. Ongelma- tai riitatilanteissa otetaan yhteyttä jaoston puheenjohtajaan, joka selvittää tilannetta ja vie tarvittaessa eteenpäin valmentajille, jaostolle tai muille asianosaisille. Jaoston puheenjohtajalla on mahdollisuus koota riidanratkaisuelin ulkopuolisista henkilöistä, mikäli asia ei muuten ratkea. 
Harjoituksissa ilmenevissä ongelmatilanteissa valmentaja puhuttelee välittömästi harjoitusten jälkeen luistelijaa ja on aina yhteydessä alaikäisen luistelijan huoltajiin. Mikäli ongelmatilanne ei korjaannu, niin järjestetään keskustelu, johon osallistuu luistelija yhdessä huoltajan kanssa sekä seuran toimihenkilö ja valmentaja. Keskustelusta kirjataan muistio. Mikäli urheilija ei tämänkään jälkeen korjaa toimintaansa, voidaan hänelle antaa osallistumiskielto harjoituksiin/kilpailuihin määräajaksi tai loppukaudeksi tai siirtää hänet muuhun ryhmään. Sääntörikkomuksiin voivat tarvittaessa puuttua myös seuran tai joukkueen toimihenkilöt.  
Kiusaaminen (esim. somekiusaaminen, poissulkeminen, nimittely, väkivaltainen kontakti) katsotaan vakavaksi sääntöjen rikkomiseksi ja siihen puututaan aina kun sellainen tulee tietoon. Netissä tapahtuvasta nimettömästä kiusaamisesta seuraa välittömästi kahden viikon harjoituksiin osallistumiskielto, kun tällainen tulee ilmi ja on selvitetty. Valmentajalla on oikeus poistaa huonosti käyttäytyvä, vaaraa muille aiheuttava tai nimettömän somekiusaamisesta ilmi tulleen luistelijan välittömästi harjoituksista pukukoppiin tai aitioon. 
Vakavasta sääntöjen laiminlyönnistä tai rikkomisesta seura/jaosto voi antaa varoituksen. Mikäli sääntöjen laiminlyönti tai rikkominen ei varoituksesta huolimatta lakkaa, voi seuran hallitus jaoston esityksestä erottaa luistelijan seurasta. 
Harjoituksiin tai kisoihin osallistuminen päihteiden vaikutuksen alaisena katsotaan aina vakavaksi sääntöjen rikkomiseksi, josta seuran hallitus on jaoston esityksestä oikeutettu asettamaan luistelijalle määräaikaisen tai toistaiseksi voimassa olevan harjoittelu- ja kilpailukiellon ilman tätä edeltävää varoitusta. Jaosto varaa luistelijalle sekä tämän huoltajalle tilaisuuden tulla kuulluksi ennen ratkaisun antamista.
6. Maksut
Jokaisella seuran luistelijalla tulee olla voimassa oleva vakuutus (oma tai liiton) ja Taito-luisteluliiton harraste- tai kilpailupassi. Ohjeet löytyvät liiton sivuilta www.stll.fi 
Seura perii luistelijalta jäsenmaksua sekä lajimaksua. Kauden puolenvälin jälkeen aloittaneilta luistelijoilta seura perii puolet jäsen- ja lajimaksua. Kausimaksu kattaa valmennuksen, harjoitustilat ja erikseen kohdassa 6.1. mainitut asiat. Jokaisen tulee erikseen hankkia henkilökohtaiset varusteet. Muut mahdolliset kulut laskutetaan erikseen. 
Kaikkien edellisten kausien maksujen tulee olla maksettuna ennen kuin luistelija voi aloittaa seuraavan kauden harjoittelun. Mikäli luistelija aloittaa luistelun seurassamme kesken kauden, maksaa luistelija kausimaksut ja muut mahdolliset maksut aloittamiskuukaudesta alkaen. 
Force majeure eli ylivoimainen este voi olla peruste siihen, että jaosto pitää toimintamaksut kokonaan, vaikka harjoitukset olisi peruttu ja korvaavaa toimintaa ei ole mahdollista järjestää.
6.1 Kausi- ja jäsenmaksut
Yksinluisteluryhmien kausimaksut määräytyvät lajikohtaisen budjetin mukaisesti. Jaosto laskuttaa kausimaksut 10 erässä. Kyseessä ei ole kuukausimaksu vaan kuukausille jaoteltu kausimaksu. Laskut lähetetään sähköpostitse huoltajan jäsenrekisteriin ilmoittamaan sähköpostiosoitteeseen. Mikäli sähköpostiosoitetta ei ole, laskut lähetetään postitse. Seuran harrastemaksu laskutetaan erikseen ja se on kaudella 2026-2027 90€ (45€ jäsenmaksua ja 45€ lajimaksua). Harjoitusmäärät saattavat muuttua, kun Naantalissa on vain yksi halli auki, jolloin toiminta on osittain alueen muiden jäähallien varassa.
Luistelukoulussa kausimaksut jakautuvat syys- ja kevätkauden maksuihin, joihin sisältyy seuran harrastemaksu. Luistelukoulun hintaan sisältyy valmennuksen ja jäämaksun lisäksi luistelukouluvakuutus ja luistelukoulupassi. Luistelukoulun kausimaksuun sisältyvä seuran harrastemaksun (jäsen- ja lajimaksu) suuruus on 30€. 
Yksinluistelun kausimaksu sisältää harjoitustunnit, valmennuksen ja seuran itse järjestämien kilpailuiden osallistumis-, tuomari- ja valmennuskustannukset.

6.2 Muut maksut
Yksinluistelussa luistelija maksaa muut kuin seuran itse järjestämien kilpailuiden osallistumismaksut ja järjestäjän kilpailumaksut (tuomarikulut). Lisäksi maksuun tulee valmennuksen kulut (mm. majoitus, matkat) yhteismitallisesti kilpailuun osallistuneiden seuran luistelijoiden kesken. Kilpailun järjestävä taho laskuttaa seuraa (osallistumis- ja kilpailumaksut), jonka jälkeen kulut laskutetaan luistelijalta samoin kuin kilpailusta aiheutuneet valmennuskulut. Valmennuskuluja voi pienentää järjestäen valmentajan kuljetuksen luistelijoiden kyydissä. Valmentaja ei ole velvollinen kysymään kyytiä vaan kilpailupäivän ensimmäisenä ja viimeisenä luisteleva tarkistaa, tarvitseeko valmentaja kyydin kisapaikalle tai sieltä pois. Mikäli luistelija jää pois kilpailuista ilman hyväksyttävää syytä, hän on velvollinen maksamaan kilpailumaksun ja mahdolliset muut yhteismitalliset kustannukset (yöpymiset jne).  
Yksinluistelija huolehtii ja sopii itse ohjelman teosta/tekijän hankinnasta ja maksaa sen myös itse. Myös ohjelmaan sopiva sääntöjen mukainen kilpailuasu on yksinluistelijan hankittava itse omakustanteisesti.
Taitoluisteluliiton testeistä aiheutuneet kulut hoitaa luistelija.
6.3 Sitoutuminen
Koko kauden maksuihin sitoudutaan kokonaisuudessaan kolmannesta (3) harjoitusviikosta eteenpäin. Sitoutuminen vahvistetaan vanhemman tai täysi-ikäisen luistelijan allekirjoittamalla sitoutumislomakkeella. Ilman allekirjoitusta ei kahden viikon jälkeen ei voi osallistua harjoituksiin tai kilpailuihin. 
Poikkeuksena sitoutumisessa ovat Timantit ja syyskauden kolmannella harjoituskerralla. Yksinluistelun kevätjäät sisältyvät kausimaksuun. 
Sitoutuminen tarkoittaa myös sitoutumista nimettyyn ryhmään. Ryhmää/harjoituskertojen määrää tai joukkuetta ei voi vaihtaa toiseen kesken kauden ja kausimaksut maksetaan sen ryhmän mukaan, mihin on alkukaudesta sitoutunut. Tästä poikkeuksena tilanne, jossa luistelija valmennuksen suosituksesta voi kaudessa vaihtaa kesken kauden ryhmää toiseen ryhmään tai harjoitusmäärää lisätään/vähennetään. Tällöin siirrosta lähtien maksetaan uuden ryhmän mukaista kausimaksun kuukausierää. Siirrot tapahtuvat aina kalenterikuukauden vaihduttua.

6.4 Maksuvaikeudet
Maksamattomia kausimaksuja voidaan saattaa perintään, mikäli niitä ei huomautuksista huolimatta makseta. Lisäksi luistelijalta voidaan evätä oikeus osallistua harjoituksiin ja kilpailuihin, mikäli rästissä on kaksi (2) maksamatonta kausimaksua eikä niitä ole huomautuksista huolimatta maksettu tai sovittu maksusuunnitelmaa. 
Tilapäisen maksuongelman yllättäessä ota yhteyttä maksujärjestelyjen sopimiseksi lajin rahastonhoitajaan. Maksusopimukset tehdään aina kirjallisesti toiminnanjohtajan kanssa.
6.5 Osittainen kausimaksuista vapautus sairauden vuoksi
Sairaus jääharjoittelukauden aikana: kausimaksuerää maksetaan 100% 1. kuukaudelta, jolloin sairaus on todettu. Mikäli tämän jälkeen sairaus jatkuu, maksetaan kahdelta (2) seuraavalta kuukaudelta 25% kausimaksuerästä. Tämän jälkeen luistelija vapautuu kausimaksusta siihen asti, kunnes hän voi palata harjoittelemaan lähes täysipainoisesti ja sairaslomatodistuksen aika päättyy. Mikäli sairausloma jatkuu, on aina toimitettava jatkotodistus. 
Sairaudesta tulee toimittaa lääkärintodistus toiminnanjohtajalle koko sairausajalta, mikäli sairauspoissaolo johtaisi kausimaksun hyvittämiseen. Toiminnanjohtaja tiedottaa tarvitta-via tahoja. Lääkärintodistuksesta tulee ilmetä harjoituskiellon alkamis- ja loppumispäivämäärä. Lisäksi kausimaksun hyvitystä tulee vaatia, hyvitystä ei tehdä automaattisesti. Sairaus aikana luistelija ei saa osallistua jääharjoituksiin, mutta saa olla seuraamassa harjoituksia jään ulkopuolella. Luistelija voi kokeilla kykenevyyttä harjoitteluun luistelemalla sivussa viikon. KK-maksut jatkuvat vasta tämän jälkeen.  
Toipumassa ja sairaslomalla oleva luistelija saa osallistua fysiikkavalmennukseen ja tehdä omia lääkärin ohjeistamia kuntoutussuunnitelman mukaisia kuntouttavia liikkeitä fysiikkavalmentajan ohjauksessa ja näin pysyä myös ryhmässä, vaikka maksut eivät pyörikään tai meneillään ovat 25% maksukuukaudet.
6.6 Lopettaminen
Kausimaksuihin sitoutuminen tarkoittaa myös sitä, että kesken kauden ilman hyväksyttävää syytä lopettavan luistelijan tulee suorittaa myös lopettamisen jälkeiset kausimaksuerät täysimääräisesti. Jo maksettuja maksuja ei palauteta. Vapautusta kausimaksueristä voi anoa jaostolta. Kausimaksueristä ei kuitenkaan ilman hyväksyttävää syytä missään tilanteessa myönnetä vapautusta lopettamisilmoitus-kuukaudelta eikä sitä seuraavalta kuukaudelta.
Hyväksyttäväksi lopettamisen syyksi voidaan lukea paikkakunnalta muutto (50km), raskaus tai perheessä tapahtunut dramaattinen muutos tai työttömyys. Tällöin kausimaksuerävelvoite voidaan katsoa päättyväksi kirjallisen lopetusilmoituksen antokuukautta seuraavan kuukauden lopussa, kun hyväksyttävä syy on esitetty sekä jaosto on syyn käsiteltyään hyväksynyt lopetusilmoituksen. 
Lopettamisilmoitus ja vapautusanomus perusteluineen on tehtävä kaikissa tapauksissa kirjallisesti sähköpostilla lajitiimille, joka ottaa käsittelyyn lopetusilmoituksen sekä mahdollisen vapautusanomuksen ja ilmoittaa toimenpiteet kausimaksun laskuttavalle rahastonhoitajalle sekä asianosaiselle.
7. Vakuutukset ja lisenssit
Vain alle 12-vuotiaat luistelukoululaiset ovat vakuutettu seuran toimesta. Seura ei ole vakuuttanut muita luistelijoita, joten TARKASTAKAA OMA VAKUUTUSTURVANNE.  
Jokaisella seuran luistelijalla tulee olla Taitoluisteluliiton passi. Luistelukoululaisilla harrasteluistelupassi kuuluu kausimaksuun. Omalla ohjelmalla kilpailevat tarvitsevat vakuutuksellisen tai vakuutuksettoman kilpailuluistelupassin. 
Passi ostetaan Taitoluisteluliiton sivuilta.  Tarvittaessa voit korottaa passisi esimerkiksi harrasteluistelupassista kilpailuluistelupassiksi kirjautumalla uudelleen Suomisport-järjestelmään ja ostamalla tarvitsemasi kilpailupassin. Järjestelmä tunnistaa jo voimassa olevan passin, ja maksatte vain passien erotuksen. 
Luistelupassimaksut määräytyvät kausittain ja lisätietoa niistä löytyy Suomen Taitoluisteluliiton nettisivuilta (www.stll.fi).
8. Tiedottaminen
Taitoluistelujaoston pääasialliset tiedotuskanavat ovat seuran internet-sivut ja sähköposti. Internet -sivut löytyvät osoitteesta www.vg-62taitoluistelu.fi – Nettisivuilla on linkki Google-kalenteriin, josta löytyvät harjoitusajat muutoksineen. Jaoston ja valmentajien yhteystiedot löytyvät seuranettisivuilta. 
Internet-sivuilta löytyy ajankohtaista –osio, missä jaosto tiedottaa. Vanhemmilla on velvollisuus käydä tutustumassa tiedotukseen internetissä. Lisäksi taitoluistelujaoston toiminnasta kerrotaan some kanavissa mm. Facebook, Instagram
9. Muut toimintatavat
9.1 Siirtyminen seurojen välillä
Seuraa vaihtaessaan tulee luistelijan aina suorittaa vanhat velvoitteensa seuraa kohtaan. Seuravaihdossa tule myös toimia liiton ja ISU:n sääntöjen mukaisesti. Luistelijan siirtyessä seuraamme toisesta seurasta kauden vaihtuessa on luistelijan toimitettava ESTEETTÖMYYSTODISTUS vanhasta seurasta, jossa vakuutetaan vanhojen velvoitteiden olevan suoritettu. Todistus tulee toimittaa kolmen viikon kuluessa jäiden alettua puheenjohtajalle sähköpostiin. Mikäli todistusta ei ole toimitettu tai velvoitteissa on epäselvyyksiä, on jaostolla oikeus evätä määräaikaisesti osallistumisoikeus harjoituksiin siihen asti, kunnes todistus on saatu. Jo luisteltu aika seurassamme on laskutettavaa aikaa, ellei toisin ole tässä asiakirjassa mainittu tai puheenjohtajan kanssa sovittu.

9.2 Valokuvaus
Jaosto pyrkii järjestämään kauden aikana ryhmä- ja yksilövalokuvauksen kaikille seurassa luisteleville luistelijoille
9.3 Tapahtumat
Jaosto pyrkii järjestämään kauden aikana joululuistelun, kevätnäytöksen ja kauden päättäjäiset. Joululuistelussa ja kevätnäytöksessä esiintyy seuran luistelijoita. Kauden päättäjäisissä keväällä aktiivikauden päätyttyä palkitaan menestyneitä luistelijoita, ahkeria harjoittelijoita ja valmentajia sekä aktiivisia seuratoimijoita. 
Kauden aikana yksinluistelu järjestää yksinluistelukilpailuja, jotka haluttaessa voivat olla joko maksullisia tapahtumia tai ilmaisia. 
Maksullisia tapahtumia kauden päätteeksi jaoston järjestämä kevätnäytös, joiden pääsylipputulot ovat yksi tärkeä tulonlähde. Kevätnäytöksessä esiintyvät kaikki jaostomme luistelijat. Tapahtumien tuotto jaetaan jaoston ja ryhmien toimintaan jaostossa tehtävän päätöksen mukaisesti. Jaosto voi myös päättää, että osa tuotosta jaksotetaan käytettäväksi tulevilla kausilla.
9.4 Tapahtumien järjestelyt
Kilpailut ja muut tapahtumat vaativat onnistuakseen talkooväkeä. Tehtävät vaihtelevat lipunmyynnistä ja ensiaputehtävistä musiikin soittoon ja ajanottoon.  
Jaoston linjauksen mukaisesti, jokaisen luisteluperheen tai yli 15-vuotiaalla (kauden aikana täyttävä) luistelijalla on talkoovelvoite. Talkoovelvoite tarkoittaa velvollisuutta osallistua taitoluistelujaoston järjestämiin tapahtumiin ja kilpailuihin vähintään kerran kaudessa sekä kolme kertaa yksinluistelun kilpailuihin / tapahtumiin / varainhankintaan.
Mikäli kilpailuiden talkoolistaa ei saada täyteen vapaaehtoisesti, velvoittavat kilpailun/tapahtuman järjestäjät luistelijoiden vanhempia talkootehtäviin. Tällöin vanhemman täytyy hoitaa talkootehtävä itse tai järjestää toinen henkilö suorittamaan talkootehtävää. Ensisijaisesti pyritään määräämään talkootehtäviin niiden luistelijoiden vanhempia, keiden lapsi osallistuu kyseiseen kilpailuun/tapahtumaan. Toissijaisesti voidaan tehtäviin määrätä myös muiden luistelijoiden vanhempia kiertävää järjestystä noudattaen.
9.5 Varainhankinta 
Taitoluistelujaoston varainhankinta keskittyy tapahtumien järjestelyihin ja niistä kertyviin tuottoihin. Jokaisella luistelijaperheellä on velvollisuus toimittaa jaoston tapahtumia varten tarvittaessa esim. arpajaispalkintoja niitä pyydettäessä.  
Ryhmät voivat kauden aikana järjestää varainhankintakampanjoita seuran ohjeistuksen mukaisesti. Ryhmälle kampanjoin, talkoin, tukijoin ja sponsorein kerätyt varainkeruut tasataan kauden lopussa jokaisen luistelijan hyväksi yhteismitallisesti. Varainkeruulla ei yksittäinen luistelija voi kuitata kausimaksueriään.
9.6 Henkilötietojen suojaus
EU:n uusi tietosuoja-asetus (GDPR) 25.5.2018 toi uusia vaatimuksia, jotka koskevat henkilötietojen keräämistä, tallentamista ja käsittelyä. Toisaalta uudistus antaa rekisteröidylle uusia oikeuksia tietojensa tarkastamiseen ja hallinnointiin. Erityisen tärkeää henkilötietojen suoja on lasten ja nuorten henkilötietoja rekisteröitäessä. 
Taitoluistelujaostossa henkilötietojen käsittely tapahtuu käyttöjärjestelmien kautta, joissa tietosuoja ja tietoturva huomioidaan sisäänrakennetusti ja tietojen käsittely tapahtuu samalla uuden tietosuoja-asetuksen asettamin tiukoin vaatimuksin. Jokaiselta luistelijan vanhemmalta tai 16-vuotta täyttäneeltä rekisteröityminen on suostumus rekisterin ylläpitoon. Rekisteriä voivat tarkastella seuran toiminnanjohtaja, jaoston puheenjohtaja, jaoston laskuttaja ja toiminnassa tarvittavia tietoja jaoston jäsen.

10. Taitoluistelujaoston organisaatio ja vastuujaot
Taitoluistelujaoston tehtäviin voi vapaaehtoiseksi ilmoittautua kaikki taitoluistelujaoston luistelijoiden vanhemmat. Jaoston sisällä vapaaehtoiset vanhemmat hoitavat sovittuja tehtäviä ja jaostosta löytyy muun muassa seuraavia rooleja: 
· Jaoston puheenjohtaja 
· Rahastonhoitaja / budjettivastaava 
· Laskutusvastaava
· Tapahtumavastaava 
· Kilpailuvastaava 
· Varustevastaava 
· Markkinointivastaava 
· Tiedotusvastaava 
· Somevastaava 
10.1 Jaoston järjestäytyminen
Jaosto on järjestäytynyt 27.5.2026 alkaen siten, että jaosto koostuu seuraavista vastuuhenkilöistä:
· Puheenjohtaja
· Sihteeri
· Laskutusvastaava
· Rahastonhoitaja
· Varustevastaava
· Tapahtumavastaava
· Kilpailuvastaava
· Varainhankintavastaava
· Mediavastaava
10.2 Valmentajat
Jaosto pyrkii jokaiselle kaudelle resursoimaan ja kouluttamaan riittävän määrän tarvittavia asiantuntevia ja osaavia valmentajia ja ohjaajia. 
Yksinluistelussa toimii päävalmentaja, joka vastaa valmennuksen kokonaisuudesta jaoston määrittämien edellytysten mukaisesti. Valmentajien erillisessä käsikirjassa määritellään vielä tarkemmin työn sisällöistä ja työhön liittyvistä palkkioista, määräyksistä, ohjeista ja velvoitteista. 
Tarkastamme lasten kanssa työskentelevien rikostaustan selvittämisestä annetun lain (504/2002) mukaisesti, että valmentajillamme ei ole lasten kanssa työskentelemisen estävää rikostaustaa.
10.3 Valmentajien koulutus ja rekrytointi
Omista kokeneista luistelijoista sekä aktiiviuransa lopettaneista luistelijoista pyritään kouluttamaan seuralle valmentajia, spesialisteja ja tuomareita. Jaosto voi järjestää myös sisäisiä koulutuksia ja valmentajapäiviä. 
Ohjaamisesta ja valmentamisesta kiinnostuneet voivat ottaa yhteyttä lajivastaavaan tai päävalmentajiin koulutusasioissa ja rekrytoinnissa. Koulutustarpeet tuodaan jaoston käsiteltäväksi. Jaosto päättää koulutukseen osallistumisesta. Tavoitteena on edetä suunnitelmallisesti apuohjauksen kautta valmentajaksi.
11. Yksinluistelun ryhmät
ISU
Harjoittelevat syyskuusta maaliskuuhun 6 kertaa viikossa, joihin kuuluu jää- ja oheisharjoitukset. Viikoittaisissa harjoitusmäärissä kilpailut lasketaan harjoituskerroiksi. Pyrimme järjestämään jääharjoittelua myös kesäkuussa mahdollisuuksien mukaan. ISU-ryhmän toiminta perustuu sitoutumiseen. Ryhmän jäsen sitoutuu osallistumaan hänelle osoitettuihin harjoituksiin säännöllisesti, saapumaan harjoituksiin ajoissa ja harjoittelemaan jokaisessa harjoituksessa täysipainoisesti. Harjoituksiin osallistuminen tarkoittaa aktiivista harjoittelua, valmentajan ohjeiden noudattamista sekä muiden ryhmän jäsenten harjoittelun kunnioittamista. Poissaolosoista tulee ilmoittaa hyvissä ajoin etukäteen valmentajalle. Mikäli harjoituksiin sitoutumisessa tai aktiivisessa osallistumisessa on toistuvasti puutteita, asia käsitellään yhdessä luistelijan ja tarvittaessa huoltajan kanssa. Luistelija vastaa omatoimisesta harjoittelusta valmentajien ohjeiden mukaan myös loma-aikoina. Oheisharjoittelu pyritään toteuttamaan luistelijan tarpeiden mukaisesti ja monipuolisesti. Harjoitteluun kuuluu jääharjoitukset, alku- ja loppuverryttelyt sekä oheisharjoitukset (fysiikkaharjoitukset, tanssia / balettia, liikkuvuutta ja omatoimiset kunto-ohjelmat).
K1
Harjoittelevat syyskuusta maaliskuuhun 4–5 kertaa viikossa, joihin kuuluu jää- ja
oheisharjoitukset. Viikoittaisissa harjoitusmäärissä kilpailut lasketaan harjoituskerroiksi.   Pyrimme järjestämään jääharjoittelua myös kesäkuussa mahdollisuuksien
mukaan. Luistelija vastaa omatoimisesta harjoittelusta valmentajien ohjeiden mukaan myös loma-aikoina. Oheisharjoittelu pyritään toteuttamaan luistelijan tarpeiden mukaisesti ja monipuolisesti. Harjoitteluun kuuluu jääharjoitukset, alku- ja loppuverryttelyt sekä oheisharjoitukset,
(fysiikkaharjoitukset, tanssia / balettia, liikkuvuutta ja omatoimiset kunto-ohjelmat)
K2
Harjoittelevat syyskuusta maaliskuuhun 1–2 kertaa viikossa, joihin kuuluu jää- ja oheisharjoitukset. Viikoittaisissa harjoitusmäärissä kilpailut lasketaan harjoituskerroiksi.  Pyrimme järjestämään jääharjoittelua myös kesäkuussa mahdollisuuksien mukaan. Luistelija vastaa omatoimisesta harjoittelusta valmentajien ohjeiden mukaan myös loma-aikoina. Oheisharjoittelu pyritään toteuttamaan luistelijan tarpeiden mukaisesti ja monipuolisesti. Harjoitteluun kuuluu jääharjoitukset, alku- ja loppuverryttelyt sekä oheisharjoitukset (fysiikkaharjoitukset, tanssia / balettia, liikkuvuutta ja omatoimiset kunto-ohjelmat).
K3
Harjoittelevat syyskuusta maaliskuuhun 3–4 kertaa viikossa, joihin kuuluu jää- ja oheisharjoitukset. Viikoittaisissa harjoitusmäärissä kilpailut lasketaan harjoituskerroiksi.  Pyrimme järjestämään jääharjoittelua myös kesäkuussa mahdollisuuksien mukaan. Luistelija vastaa omatoimisesta harjoittelusta valmentajien ohjeiden mukaan myös loma-aikoina. Oheisharjoittelu pyritään toteuttamaan luistelijan tarpeiden mukaisesti ja monipuolisesti. Harjoitteluun kuuluu jääharjoitukset, , alku- ja loppuverryttelyt sekä oheisharjoitukset (fysiikkaharjoitukset, tanssia / balettia, liikkuvuutta ja omatoimiset kunto-ohjelmat).
K3 Pienet
Harjoittelevat syyskuusta maaliskuuhun 2–3 kertaa viikossa, joihin kuuluu jää- ja oheisharjoitukset. Viikoittaisissa harjoitusmäärissä kilpailut lasketaan harjoituskerroiksi.  Pyrimme järjestämään jääharjoittelua myös kesäkuussa mahdollisuuksien mukaan. Luistelija vastaa omatoimisesta harjoittelusta valmentajien ohjeiden mukaan myös loma-aikoina. Oheisharjoittelu pyritään toteuttamaan luistelijan tarpeiden mukaisesti ja monipuolisesti. Harjoitteluun kuuluu jääharjoitukset, , alku- ja loppuverryttelyt sekä oheisharjoitukset (fysiikkaharjoitukset, tanssia / balettia, liikkuvuutta ja omatoimiset kunto-ohjelmat).


Timantit
Luistelukoulun kehitysryhmä, harjoittelevat 1–2 kerta viikossa syyskuun puolesta välistä maaliskuun loppuun. Harjoituksiin kuuluu jää- sekä oheisharjoittelu.

